Illum, il-Kummissjoni nediet il-proċess lejn l-adozzjoni ta' żewġ deċiżjonijiet ta' adegwatezza għat-trasferimenti tad-data personali lejn ir-Renju Unit, waħda skont ir-Regolament Ġenerali dwar il-Protezzjoni tad-Data u l-oħra skont id-Direttiva dwar l-Infurzar tal-Liġi. Il-pubblikazzjoni tal-abbozz ta' deċiżjonijiet hija l-bidu ta' proċess lejn l-adozzjoni tagħhom. Dan jinvolvi l-kisba tal-opinjoni tal-Bord Ewropew għall-Protezzjoni tad-Data (BEPD) u l-approvazzjoni ta' kumitat kompost minn rappreżentanti tal-Istati Membri tal-UE. Ladarba din il-proċedura tkun tlestiet, il-Kummissjoni tkun tista' tipproċedi biex tadotta ż-żewġ deċiżjonijiet ta' adegwatezza. Matul l-aħħar xhur, il-Kummissjoni vvalutat bir-reqqa l-liġi u l-prattika tar-Renju Unit dwar il-protezzjoni tad-data personali, inklużi r-regoli dwar l-aċċess għad-data mill-awtoritajiet pubbliċi. Hija tikkonkludi li r-Renju Unit jiżgura livell ta' protezzjoni essenzjalment ekwivalenti għal dak garantit skont ir-Regolament Ġenerali dwar il-Protezzjoni tad-Data (GDPR) u, għall-ewwel darba, skont id-Direttiva dwar l-Infurzar tal-Liġi (LED). Věra Jourová, il-Viċi President għall-Valuri u t-Trasparenza, qalet: “L-iżgurar ta' fluss liberu u sikur tad-data personali huwa kruċjali għan-negozji u ċ-ċittadini fuq iż-żewġ naħat tal-Kanal Ingliż. Ir-Renju Unit ħareġ mill-UE, iżda mhux mill-familja Ewropea tal-privatezza. Fl-istess ħin, għandna niżguraw li d-deċiżjoni tagħna tibqa' valida maż-żmien. Din hija r-raġuni għaliex inkludejna mekkaniżmi ċari u stretti f'termini kemm ta' monitoraġġ kif ukoll ta' riżeami, sospensjoni jew irtirar ta' tali deċiżjonijiet, biex jiġi indirizzat kull tip ta' żvilupp problematiku.” Didier Reynders, il-Kummissarju għall-Ġustizzja, qal: “Il-fluss ta' data sikura bejn l-UE u r-Renju Unit huwa kruċjali biex jinżammu rabtiet kummerċjali mill-qrib u jkun hemm kooperazzjoni effettiva fil-ġlieda kontra l-kriminalità. Illum qed inniedu l-proċess biex jinkiseb dan l-objettiv. Iċċekkjajna bir-reqqa s-sistema ta' privatezza li tapplika fir-Renju Unit wara li ħareġ mill-UE. Issa l-Awtoritajiet Ewropej għall-Protezzjoni tad-Data se jeżaminaw bir-raqqa l-abbozzi tat-testi. Id-dritt fundamentali taċ-ċittadini tal-UE għall-protezzjoni tad-data qatt ma għandu jiġi kompromess meta d-data personali taqsam il-Kanal Ingliż. Id-deċiżjonijiet ta' adegwatezza, ladarba jiġu adottati, jiżguraw preċiżament dan.” Meta mqabbla ma' pajjiżi oħra li mhumiex fl-UE fejn il-konverġenza hija żviluppata permezz tal-proċess ta' adegwatezza bejn sistemi spiss diverġenti, id-dritt tal-UE fassal ir-reġim tal-protezzjoni tad-data tar-Renju Unit għal għexieren ta' snin. Fl-istess ħin, huwa essenzjali li l-konstatazzjonijiet tal-adegwatezza jkunu validi għall-futur issa li r-Renju Unit mhux se jibqa' marbut bir-regoli tal-privatezza tal-UE. Għalhekk, ladarba jiġu adottati dawn l-abbozzi ta' deċiżjonijiet, huma se jkunu validi għal perjodu inizjali ta' erba' snin. Wara erba' snin, ikun possibbli li tiġġedded il-konstatazzjoni tal-adegwatezza jekk il-livell ta' protezzjoni fir-Renju Unit jibqa' adegwat. Sa dak iż-żmien il-flussi tad-data bejn iż-Żona Ekonomika Ewropea u r-Renju Unit ikomplu u jibqgħu sikuri bis-saħħa ta' reġim interim kundizzjonali li ntlaħaq qbil dwaru fil-Ftehim dwar il-Kummerċ u l-Kooperazzjoni bejn l-UE u r-Renju Unit. Il-perjodu interim jiskadi fit-30 ta' Ġunju 2021. Il-passi li jmiss Wara li tqis l-opinjoni tal-Bord Ewropew għall-Protezzjoni tad-Data, il-Kummissjoni Ewropea se titlob l-approvazzjoni mir-rappreżentanti tal-Istati Membri fl-hekk imsejħa proċedura ta' komitoloġija. Wara dan, il-Kummissjoni Ewropea tista' tadotta d-deċiżjonijiet finali ta' adegwatezza għar-Renju Unit. Sfond L-Artikoli 45(3) tal-GDPR u l-Artikolu 36(3) tad-Direttiva dwar l-Infurzar tal-Liġi jagħtu lill-Kummissjoni s-setgħa li tiddeċiedi, permezz ta' att ta' implimentazzjoni, li pajjiż mhux tal-UE jiżgura “livell adegwat ta' protezzjoni”, jiġifieri livell ta' protezzjoni għal data personali li jkun essenzjalment ekwivalenti għal-livell ta' protezzjoni fi ħdan l-UE. Jekk pajjiż mhux tal-UE jkun instab “adegwat”, it-trasferimenti ta'data personali mill-UE lejn il-pajjiż rispettiv mhux tal-UE jistgħu jsiru mingħajr ma jkunu soġġetti għal aktar kundizzjonijiet. Fir-Renju Unit, l-ipproċessar tad-data huwa rregolat mill-hekk imsejjaħ “GDPR tar-Renju Unit” u l-Att dwar il-Protezzjoni tad-Data tal-2018, li huma bbażati fuq il-GDPR tal-UE u l-LED. Dawn jipprovdu salvagwardji simili, drittijiet individwali, obbligi għall-kontrolluri u l-proċessuri, regoli dwar trasferimenti internazzjonali, sistema ta' superviżjoni u mezzi ta' rimedju għal dawk disponibbli skont il-liġi tal-UE. L-abbozzi ta' deċiżjonijiet jinkludu wkoll valutazzjoni dettaljata tal-kundizzjonijiet u l-limitazzjonijiet kif ukoll il-mekkaniżmi ta' sorveljanza u r-rimedji applikabbli f'każ tal-aċċess għad-data mill-awtoritajiet pubbliċi tar-Renju Unit, b'mod partikolari għall-finijiet tal-infurzar tal-liġi u tas-sigurtà nazzjonali. Ta' min jinnota wkoll li r-Renju Unit huwa, u impenja ruħu li jibqa', parti għall-Konvenzjoni Ewropea tad-Drittijiet tal-Bniedem u għall-“Konvenzjoni 108” tal-Kunsill tal-Ewropa, l-uniku strument multilaterali vinkolanti dwar il-protezzjoni tad-data. Dan ifisser li, għalkemm ħareġ mill-UE, ir-Renju Unit jibqa' membru tal-“familja tal-privatezza” Ewropea. L-aderenza kontinwa ma' tali konvenzjonijiet internazzjonali hija ta' importanza partikolari għall-istabbiltà u d-durabbiltà tal-konstatazzjoni tal-adegwatezza proposti. L-abbozzi ta' deċiżjonijiet ta' adegwatezza mibgħuta lill-EDPB illum jikkonċernaw il-fluss ta' data mill-UE lejn ir-Renju Unit. Il-flussi ta' data fid-direzzjoni l-oħra (mir-Renju Unit lejn l-UE) huma rregolati mil-leġiżlazzjoni tar-Renju Unit, li ilha tapplika mill-1 ta' Jannar 2021. Ir-Renju Unit iddeċieda li l-UE tiżgura livell adegwat ta' protezzjoni u li għalhekk id-data tista' tgħaddi liberament mir-Renju Unit lejn l-UE. Għal aktar Informazzjoni Abbozz ta' deċiżjoni: ir-Regolament Ġenerali dwar il-Protezzjoni tad-Data Abbozz ta' deċiżjoni: id-Direttiva dwar l-Infurzar tal-Liġi (LED) Id-dimensjoni internazzjoni tal-protezzjoni tad-data: Deċiżjonijiet ta' adegwatezza Id-dimensjoni internazzjoni tal-protezzjoni tad-data: il-Brexit